AaB er godt på vej mod mesterskabet, efter nordjyderne torsdag aften besejrede Randers med 3-0 i SAS Ligaen. Men trods et forspring på syv point ned til FC Midtjylland samt otte ned til OB og FC København, vil AaB's Jeppe Curth ikke tale om guldmedaljer endnu. - Man kan smide alt over styr, men det begynder at se godt ud, indrømmede AaB-topscoreren til TV2 Sport efter kampen. Curth nettede selv til 2-0 og fremtvang straffesparket til holdets første mål i sejren. Der resterer kun syv runder af ligaen, og af de syv kampe har AaB fire hjemmekampe. - Men alle hold i ligaen lige nu er gode og spiller for at få point. Alle kampe er svære, der er ikke nogen, man bare kan gå over, og vi skal være koncentrerede i hver eneste kamp for at få point, sagde Curth. Han deler med 13 scoringer topscorerværdigheden i ligaen med AGF's Peter Graulund. /ritzau/

Opsummering:
Trods syv point ned til den nærmeste forfølger med blot syv kampe tilbage vil AaB&#39;s topscorer Jeppe Curth endnu ikke tale for meget om SAS Liga-guld.